Άγιος Κωνσταντίνος Λεμεσού

Ο **Άγιος Κωνσταντίνος** είναι χωριό της επαρχίας Λεμεσού στην Κύπρο.

## Τοποθεσία
Ο Άγιος Κωνσταντίνος είναι χτισμένος στη νότια πλαγιά της Παπούτσας, σε υψόμετρο 730 μέτρα. Βρίσκεται στη γεωγραφική περιφέρεια της Πιτσιλιάς. Ανατολικά συνορεύει με τη Συκόπετρα, στα νοτιοανατολικά με τον Αρακαπά, στα νοτιοδυτικά με το Καλό Χωριό, στα δυτικά με τον Άγιο Παύλο, στα βορειοδυτικά με τον Άγιο Θεόδωρο και στα βόρεια με το Παλαιχώρι.

## Φυσικό περιβάλλον
Το φυσικό περιβάλλον αποτελείται κυρίως από άγρια βλάστηση. Κυριαρχεί το λάδανο, ο ασπάλαθος και τα πεύκα. Επιπλέον, υπάρχουν καλλιέργειες αμπελώνων, κυρίως για την παραγωγή κουμανδαρίας.

## Ονομασία
Η ονομασία του χωριού, Άγιος Κωνσταντίνος, υπάρχει από τα βυζαντινά χρόνια. Σε παλαιές πηγές συναντάται και γραμμένο ως: Haios Constantinos, San Constantin, San Constantinos.

## Ιστορία
Η περιοχή που βρίσκεται το χωριό κατοικήθηκε από πολύ παλιά. Βορειότερα του χωριού ήταν κτισμένοι οικισμοί, των οποίων βρέθηκαν κατάλοιπα. Οι τοποθεσίες στις οποίες βρίσκονταν οι οικισμοί είναι οι Τσίντιες, τα Λαρμαρκά και η Κλειωνέρατα. 

Ο Άγιος Κωνσταντίνος αναπτύχθηκε κατά τα βυζαντινά χρόνια. Κατά τις αραβικές επιδρομές, οι κάτοικοι των πρώτων οικισμών μεταφέρθηκαν πιο κοντά στη σημερινή θέση του χωριού για ασφάλεια. Αργότερα το χωριό έγινε φέουδο, το οποίο διοικείτο από τους Ναΐτες. Στη συνέχεια δόθηκε στο Τάγμα των Ιωαννιτών, μαζί με άλλα 46 χωριά.

Την εποχή της Τουρκοκρατίας ο πληθυσμός του χωριού μειώθηκε λόγω σοβαρών καταστροφών που επηρέασαν όλη την Κύπρο (λεηλασίες, σφαγές). Ο πληθυσμός του χωριού αυξήθηκε την περίοδο της Αγγλοκρατίας, λόγω κατασκευής διαφόρων αρδευτικών έργων, όπως υδατοδεξαμενές, και νέων σπιτιών.

## Πληθυσμός
μικρογραφία|175x175εσ
Σύμφωνα με τις απογραφές πληθυσμού που πραγματοποιήθηκαν στην Κύπρο, ο πληθυσμός του χωριού από το 1881 έως το 1973 αυξανόταν. Στη συνέχεια ο πληθυσμός ξεκίνησε να μειώνεται. Ο πίνακας που ακολουθεί παρουσιάζει τον πληθυσμό του Αγίου Κωνσταντίνου όπως καταγράφηκε στις απογραφές πληθυσμού που έγιναν στην Κύπρο.



## Ιεροί ναοί
Στο χωριό υπάρχουν οι εξής ιεροί ναοί:
* Παλαιά εκκλησία Αγίου Κωνσταντίνου και Ελένης: εγκαινιάστηκε το 1946.
* Νέα εκκλησία Αγίου Κωνσταντίνου και Ελένης: ολοκληρώθηκε το 2006.
* Εξωκλήσι Αγίου Γεωργίου.
* Εξωκλήσι Παναγιάς Ελεούσας.

## Συμμετοχή σε εθνικούς αγώνες
Ο Άγιος Κωνσταντίνος είχε ενεργό συμμετοχή στους εθνικούς αγώνες της Κύπρου κατά τον 20ό αιώνα. Κατά τον αντιαποικιακό αγώνα της ΕΟΚΑ 1955–1959, κάτοικοι της κοινότητας συμμετείχαν σε ομάδες στήριξης και σε αντάρτικες ομάδες στην ευρύτερη περιοχή της Παπούτσας, ενώ στο χωριό υπήρχαν κρησφύγετα και υποδομές υποστήριξης του Αγώνα.

Σύμφωνα με δημοσιευμένες μαρτυρίες, κάτοικοι του χωριού έλαβαν μέρος σε επιχειρήσεις της ΕΟΚΑ είτε ως αντάρτες είτε ως σύνδεσμοι και υποστηρικτές, ενώ άλλοι συμμετείχαν σε μεταγενέστερους αγώνες της Κυπριακής Δημοκρατίας και στην τουρκική εισβολή του 1974, κατά την οποία υπήρξαν απώλειες από την κοινότητα.

## Προσωπικότητες και μνημεία
Στον Άγιο Κωνσταντίνο γεννήθηκε ο αγωνιστής της ΕΟΚΑ Γιαννάκης Χριστοφόρου, ο οποίος έλαβε μέρος στις πρώτες επιχειρήσεις του Αγώνα και στη συνέχεια εντάχθηκε σε αντάρτικη ομάδα στην οροσειρά του Τροόδους. Λίγα μέτρα από την εκκλησία Αγίου Κωνσταντίνου και Ελένης έχει ανεγερθεί προς τιμήν του μπρούτζινη προτομή σε βάση από γρανίτη, η οποία αποτελεί μέρος του μνημείου ηρώων της κοινότητας.

Στο χωριό υπάρχει επίσης μνημείο αφιερωμένο στον Ευάγγελο Μουλλωτό, ο οποίος σκοτώθηκε κατά την τουρκική εισβολή του 1974. Το μνημείο, μαζί με την προτομή του Γιαννάκη Χριστοφόρου, αποτελεί κεντρικό σημείο μνήμης για τους κατοίκους της κοινότητας και υπενθυμίζει τη συμμετοχή του χωριού στους εθνικούς αγώνες της Κύπρου.

## Δείτε επίσης
* Γιαννάκης Χριστοφόρου

## Παραπομπές


## Πηγές
*
*
*
*

## Βιβλιογραφία
*

## Εξωτερικοί σύνδεσμοι
*

Κατηγορία:Κοινότητες της Επαρχίας Λεμεσού
Κατηγορία:Χωριά της Πιτσιλιάς